Omnibus Christi fidelibus ad quos presens scriptum pervenerit, salutem. Prior humilis omnisque conventus de Regula salutem in salutis autore. Ut verum veterana tradit autoritas quod, si quid memoriale agitur, scripti memorie commendetur. Hinc est quod universitati vestre notum facimus quod frater Petrus Dalans, monachus noster, de consensu et voluntate totius nostri capituli, super decimam, quam emerat a Guillelmo de Villa lata, instituit capitulo venerabili Sancti Benedicti Floriacensis marcham argenti unam annuatim persolvendam que debet ad refectionem fratrum dispensari, dum in ejus memoriam annuum anniversarium celebrabunt, quod illi communi et caritativo affectu, pro remedio anime sue atque parentum suorum, in perpetuum agere concesserunt. Sciendum etiam quod tota decima eleemosynarii de Regula erit in usus pauperum dispensanda, et ipse ibidem instituet singulis annis quoscumque voluerit collectores et predictam marcham persolvet tempore quo prior ejusdem domus debitum censum memorato capitulo reddere consuerit. Et ut hoc firmum et inviolabile permaneat, presentem chartam sigilli nostri caractere decrevimus roborari. Actum anno ab incarnatione Domini millesimo ducentesimo quinto decimo.